**Príloha k bodu 3** zápisnice z valného zhromaždenia:

 Správa

o činnosti Slovenskej pedagogickej spoločnosti pri Slovenskej akadémii vied v rokoch 2014 – 2015

 Slovenská pedagogická spoločnosť pri SAV bola obnovená v roku 2002 ako pokračovateľka Slovenskej pedagogickej spoločnosti založenej v roku 1927, znovuobnovenej v roku 1943 a Slovenskej pedagogickej spoločnosti pri SAV pracujúcej od roku 1964 s úlohami rozvoja slovenskej pedagogickej vedy a slovenského školstva vo všetkých oblastiach. Iniciatívu pri jej obnovení prejavil prof. Mgr. Ladislav Macháček, CSc., vtedajší vedeckopedagogický pracovník Katedry pedagogiky Filozofickej fakulty UCM v Trnave. Spoločnosť viedol od roku 2002 do roku 2015, kedy nás navždy opustil. Podstatné úlohy obnovenej Slovenskej pedagogickej spoločnosti pri SAV boli a sú :

* aktivizovať vedeckých a vedecko-pedagogických pracovníkov slovenských vysokých škôl a vedeckých ústavov v oblasti rozvoja teórie slovenskej pedagogiky, ale aj výchovno-vzdelávacej praxe,
* užšie rozvíjať vedecko-výskumnú, publikačnú, pedagogickú i osobnú spoluprácu odborníkov v oblasti pedagogiky v záujme zvyšovania kvality slovenskej pedagogiky, školstva i pedagogického výskumu,
* na organizačnej základni realizovať medzinárodnú spoluprácu a získavať podnety pre pedagogické myslenie zo zahraničia.

V zmysle stanov Slovenskej pedagogickej spoločnosti pri SAV má ďalej realizovať :

1. Usporadúvanie diskusií, prednášok, seminárov, konferencií a iných vedeckých podujatí.
2. Vydávanie periodických a neperiodických odborných a vedeckých publikácií.
3. Organizovanie iných foriem vedeckej komunikácie členov spoločnosti.
4. Rozvíjanie kontaktov s inými vedeckými spoločnosťami a inštitúciami činnými v pedagogike a príbuzných vedných odboroch.
5. Rozvíjanie medzinárodnej vedeckej spolupráce formou členstva v medzinárodných pedagogických združeniach a participáciou na ich aktivitách.
6. Spracovávanie expertíz a stanovísk pre potreby verejných a iných subjektov v oblasti koncepcie rozvíjania vedeckej disciplíny, pedagogického vzdelávania, posudzovania výsledkov vedeckého bádania, vedeckej a odbornej publicistiky a aplikácie pedagogických poznatkov a metodológie v spoločenskej praxi.
7. Spoluprácu s ústavmi Slovenskej akadémie vied a vysokými školami, ako aj s inými vedeckými a výskumnými pracoviskami, občianskymi združeniami a nadáciami na podporu vedy a výskumu.

 Celkovú činnosť Slovenskej pedagogickej spoločnosti pri SAV usmerňoval výbor spoločnosti v súlade s jej stanovami. Je potrebné konštatovať, že celková aktivita a prieraznosť Slovenskej pedagogickej spoločnosti pri SAV je nedostatočná. Je potrebné pristúpiť k jej podrobnej analýze a stanoviť nové reálne úlohy postavené na aktivitách každého člena spoločnosti, ktoré boli málo prierazné aj vplyvom skutočnosti, že valné zhromaždenia spoločnosti boli realizované počas obedňajších prestávok, organizovaných, spoločnosťou, konferencií. A nebol dostatočný priestor pre dôslednú analýzu výsledkov i stanovenia ďalších úloh. Aj preto tohtoročné rokovanie valného zhromaždenia spoločnosti realizujeme ako samostatné podujatie s cieľom analýzy a úloh aj napriek skutočnosti, že vedecké konferencie boli zdrojom finančných prostriedkov spoločnosti. Ale akcieschopnosť a dynamiky spoločnosti sú v tejto dobe aktuálnejšie.

 Činnosť a výsledky spoločnosti boli prerokovávané na jej valných zhromaždeniach v rokoch 2004, 2006,2008,2010, 2012 a 2014 a našou úlohou je prerokovať výsledky činnosti spoločnosti v rokoch 2014 a 2015 s prevzatím skúseností aj predchádzajúcich období. Slovenská pedagogická spoločnosť pri SAV bola orientovaná na činnosť prostredníctvom odborných sekcií, regionálnych združení, individuálnych aktivít a publikačnej činnosti. V rokoch 2014 – 2015 úspešne pracovali sekcie sociálnej pedagogiky, vysokoškolskej pedagogiky, dejín školstva a pedagogiky a výsledkom boli napr. Zborníky PedagogicaActualis VI ( Súčasnosť a perspektívy vysokoškolského vzdelávania ), PedagogicaActualis VII ( Edukačné prostredie a kultúra ), Pedagóg medzi vysokoškolákmi a veľa ďalších, čo sa vinou nedostatočnej evidencie stráca na škodu výsledkov a kvality práce jednotlivých členov a kolektívov. Ďalej to boli aktivity, stretnutia a konferencie ako napr. konferencia doktorandov PdF UKF v Nitre k 85.výročiu narodenia prof. PhDr. Rudolfa Štepanoviča, DrSc., konferencia Pedagóg medzi vysokoškolákmi, konferencia PdF UKF k 80.výročiu narodenia Dr.h.c. prof. PhDr. Jána Perhácsa, CSc a ďalšie.

 Žiaľ, v minulosti sa nepodarilo skoordinovať činnosť členov spoločnosti v regiónoch, čo znamená neúspech v regionálnych podmienkach a tak budúcnosť bude patriť predovšetkým práci v odborných sekciách s perspektívou sekcie pedagogického výskumu, elementárnej pedagogiky, didaktiky, andragogiky a ďalších. Je prirodzené, že Slovenská pedagogická spoločnosť pri SAV , ako občianske združenie, nemôže realizovať a vykazovať systematickú činnosť, lebo jej členovia sú viazaní pracovnými povinnosťami a úlohami v oblasti pedagogickej činnosti, vedecko-výskumnej činnosti a publikačnej činnosti. Ale spoločnosť je tu k tomu, v zmysle stanov, aby sa odborníci v oblasti pedagogickej vedy na Slovensku navzájom poznávali, spolupracovali, vymieňali si skúsenosti v prospech rozvoja a autority pedagogiky. Ale aj napriek výraznému zaťaženiu úlohami jednotlivých pedagogických pracovísk je nutné nájsť určitú mieru kontaktu nielen medzi katedrami pedagogiky, andragogiky, predškolskej a elementárnej pedagogiky, či pracovísk s inými názvami, ale aj s rezortnými vedecko-výskumnými pracoviskami ako je Štátny pedagogický ústav, Štátny inštitút odborného vzdelávania, Ústredné metodické centrum, Múzeum školstva a pedagogiky, Ústav školských informácií, Pedagogická knižnica a iné. Takáto spolupráca a kontakty by mali priniesť pozitívnejšie výsledky v prospech pedagogickej vedy a slovenského školstva vôbec.

 V tomto zmysle sa prejavuje aj činnosť spoločnosti v procese vydávania elektronického časopisu Pedagogika.sk, ktorý je zameraný na uverejňovanie štúdií, úvah a recenzií ako, v súčasnosti, jediný vedecký časopis v oblasti pedagogiky na Slovensku. Je vydávaný 4x do roka a celkovú činnosť časopisu usmerňuje redakčná rada vedená je predsedníčkou dr. Paulou Koršňákovou. Redakčná rada zápasí s nedostatkom príspevkov aj vďaka skutočnosti, že publikovanie je v súčasnosti viazané a orientované na karentované časopisy, príspevky v cudzích jazykoch a pod., čo tento časopis zatiaľ nemôže poskytnúť. Je teraz na valnom zhromaždení aby sa vyjadrilo k perspektívam časopisu .

 Problémom v činnosti Slovenskej pedagogickej spoločnosti pri SAV je skutočnosť neexistencie pedagogického ústavu v SAV. Po zrušení Ústavu experimentálnej pedagogiky SAV v roku 1993 prestal vedecký pedagogický výskum v tejto významnej vedeckej inštitúcii a ostáva veriť, že Oddelenie pedagogiky v Ústave sociálnej a biologickej komunikácie SAV postupne tento priestor vyplní. Pokusy spoločnosti o obnovenie pedagogického ústavu v SAV boli neúspešné z dôvodov finančných, koncepčných, personálnych i organizačných.

 V budúcnosti bude preto potrebné vyrovnať sa a stotožniť s celkovou úlohou a zameraním Slovenskej pedagogickej spoločnosti pri SAV, ktorými sú jasné a vedecké informácie o poslaní a význame vedného odboru pedagogika, jasné a objektívne zdôvodňovanie významu a poslania výchovy a vzdelávania v kultúrnom rozvoji a perspektívach spoločnosti. A hlavne zodpovedné upozorňovanie na spoločenský význam školstva ako celku a hlavne učiteľov ako kvalifikovaných odborníkov pre výchovu a vzdelávanie so všetkými sprievodnými znakmi, podmienkami a medzinárodnými súvislosťami. Súčasná spoločenská, politická, medzinárodná i morálna úroveň života jasne dokazuje, že riešenie je v konaní kultivovaných osobností, ktoré môže pre život pripraviť len kvalitná výchova a vzdelávanie, škola, učiteľ, čo je viazané na kvalitnú teóriu a prax pedagogiky.

 Preto bude v budúcich rokoch potrebné rozvinúť dynamickejšiu spoluprácu medzi výborom spoločnosti a jednotlivými odbornými sekciami, sekciami navzájom a i. Bude potrebné založiť a aktivizovať už spomenuté sekcie elementárnej pedagogiky, andragogiky, školského manažmentu, didaktiky, pedagogického výskumu a ďalších, čo môže zvýrazniť vedeckú aktivitu spoločnosti a zjednotenie v oblasti výskumnej činnosti. Podstatné je aktualizovať a zvýrazňovať význam a poslanie pedagogiky v celom spoločenskom živote s dôrazom na rozvoj osobnosti človeka, občana.

 V oblasti medzinárodnej spolupráce sa aktivita spoločnosti prejavuje v kontaktoch , predovšetkým s Českou pedagogickou spoločnosťou pri ČAV, Českou spoločnosťou pre pedagogický výskum alebo EERA, Európskou asociáciou v oblasti výskumu vzdelávania a výchovy, ktorej členskou organizáciou je aj naša spoločnosť. Dr. Paula Koršňáková je zároveň aj zvolenou členkou výboru EERA. Prínosom členstva v EERA je skutočnosť možností publikovania v časopise European Educational Research Journal a účasť na vedeckých podujatiach tejto medzinárodnej organizácie za znížený účastnícky poplatok 50.- Eur. Ďalšie aktivity Slovenskej pedagogickej spoločnosti pri SAV sú viazané na návrhy a podnety členov spoločnosti. Námety sú viazané na potrebu rozvoja vedeckej diskusie a výskumnú spoluprácu, lebo pedagogický výskum je značne rozdrobený, lepšiu komunikáciu, možno prostredníctvom časopisu Pedagogika.sk, či www stránku spoločnosti a rozvoj aktivít v jednotlivých odborných sekciách spoločnosti. Slovenská pedagogická spoločnosť pri SAV bude aj v budúcnosti ďalej spolupracovať s Radou slovenských vedeckých spoločností pri SAV, bude sa aktivizovať pri činnosti výboru tejto rady a zúčastňovať sa na podujatiach s možnosťou výraznejšej kooperácie so Slovenskou akadémiou vied.

 Vychádzajúc z doterajších výsledkov a problémov v činnosti spoločnosti ďalšími úlohami spoločnosti v budúcnosti bude :

-zlepšenie evidencie práce sekcií a členov spoločnosti s cieľom skvalitnenia propagácie významu pedagogiky ako vedy,

-realizácia spolupráce s EERA , ČPdS pri ČAV i ČSPV s úlohou rozvoja medzinárodných kontaktov spoločnosti,

-rozvinutie práce v rozličných odborných sekciách pedagogického výskumu,

-hľadať možnosti pre ucelenejší pedagogický výskum v súlade s potrebami výchovy a vzdelávania, ale aj teórie pedagogiky,

-zlepšiť odbornú komunikáciu medzi členmi spoločnosti a pracoviskami, ktoré reprezentujú.

 Je potrebné aj spomenúť, že pre činnosť Slovenskej pedagogickej spoločnosti pri SAV sú nutné aj finančné prostriedky a keďže spoločnosť nemá priameho partnera v Slovenskej akadémii vied, musí získavať zdroje z vlastných aktivít. Týmito zdrojmi sú zatiaľ zisky z konferencií spoločnosti a členské príspevky, ktoré bude potrebné upraviť v zmysle stanoviska účastníkov valného zhromaždenia.

**Príloha k bodu 4** zápisnice z valného zhromaždenia :

Správa o hospodárení Slovenskej pedagogickej spoločnosti pri SAV v rokoch 2014 – 2015

 Výbor Slovenskej pedagogickej spoločnosti pri SAV mal po prevzatí finančných prostriedkov v júni 2015 k dispozícii 1638,82 .- Eur na účte vo FIO banke Bratislava. Počas roka 2015 bol príjem 32.- Eur za členské a výdavky boli :

10.- Eur – členské do RSVS pri SAV za rok 2015

215.- Eur – aktualizácia www stránky Pedagogika.sk a poplatok za doménu spaeds.org

300.- Eur -platba za práce na pedagogika.sk

14,76.- Eur poplatok za doménu Pedagogika .sk v čase 23.11.2015 – 22.11.2016

18.-Eur – platba za výrobu novej pečiatky spoločnosti

550.- Eur –platba za poradenské služby pre Pedagogika.sk

39,20.- Eur platba za doménu spaeds v čase 3.12.2015 – 2.12.2016

100.- Eur – členské v EERA

Spolu boli výdaje 1216,86 .- Eur a k dispozícii na účte je 421,86.- Eur.

 **Zápisnica**

z rokovania Valného zhromaždenia Slovenskej pedagogickej spoločnosti pri SAV konaného 11. februára 2016

Prítomní : podľa prezenčnej listiny

Program : 1. Otvorenie

 2. Voľba mandátovej a volebnej komisie

 3. Správa o činnosti spoločnosti v rokoch 2014 – 2015 a jej ďalších úlohách

 4. Správa  revíznej komisie o hospodárení spoločnosti

 5. Diskusia

 6. Voľba členov výboru spoločnosti a členov kontrolnej a revíznej komisie

 7. Rozličné

 8. Návrh uznesení

 9. Záver

**K bodu 1.** Rokovanie Valného zhromaždenia Slovenskej pedagogickej spoločnosti pri SAV otvoril podpredseda výboru spoločnosti J. Danek. Privítal všetkých prítomných s konštatovaním menšej účasti, ktorá neprekročila 50 % počtu členov spoločnosti, ale, v zmysle stanov, úpo 30 minútach získali účastníci právo zodpovedne rokovať a prijímať uznesenia.

**K bodu 2.** Riadiaci rokovania navrhol za členov mandátovej a volebnej komisie dr. V. Michaličku a dr. M. Dulovicsa. Oboch navrhnutých prítomní väčšinou hlasov schválili za členov spoločnej komisie.

**K bodu 3.** Správu o činnosti spoločnosti a jej ďalších úlohách predniesol podpredseda výboru spoločnosti J. Danek. V správe analyzoval výsledky práce spoločnosti i jej jednotlivých sekcií a upozornil na problémy, s ktorými sa spoločnosť stretáva. Upozornil na problém neexistencie partnerského ústavu v SAV, čo je značnou prekážkou pre činnosť, problém nedostatočnej komunikácie medzi členmi spoločnosti a i. Pripomenul aj prácu prof. Mgr. L. Macháčka, CSc., ktorého pamiatku si prítomní uctili povstaním. Plný text správy je súčasťou príloh zápisnice.

**K bodu 4.** Správu o hospodárení spoločnosti predniesol predseda  revíznej komisie spoločnosti dr. Ľ. Holkovič. Správa je súčasťou príloh zápisnice.

**K bodu 5**. Diskusia . V diskusii sa účastníci postupne dotýkali aktuálnych otázok práce spoločnosti , jej budúcnosti a činnosti nasledovne :

Prof. P. Ondrejkovič – Uviedol úlohy spoločnosti a konštatoval jej stav z dôvodov možností a aktivity jej členov. Upozornil na fakt, že je potrebné snažiť sa o spoluprácu s pracoviskami SAV, ale aj o širší kontakt s ministerstvom školstva, čo by malo alternovať komoru pedagógov, chýba riešenie ekonomiky vzdelávania a zdôraznil tragédiu grantov v pedagogickom výskume , ktorých systém spoluprácu medzi odborníkmi skôr narušuje ako rozvíja.

Prof. J. Hroncová – Upozornila na skutočnosť, že ekonomike vzdelávania sa venuje doc. Štefan Hronec v Banskej Bystrici. Zdôraznila potrebu užšej spolupráce i potrebu nájsť ťažisko spolupráce v sekciách i odbočkách a upozornila na nutnosť spoločných podujatí . Zároveň poukázala na prípravu sociálnych pedagógov v prvom i druhom stupni, ale aj v treťom stupni štúdia na PdF UMB v Banskej Bystrici. V tomto smere existuje spolupráca s Českou republikou i s Poľskou republikou, ale spolupráca na Slovensku chýba. Chýbajú konferencie spájajúce odborníkov na národnej úrovni a prejavuje sa súperenie medzi katedrami.

Doc. Z. Bakošová – Spolupráca je dobový problém a preto je nutné sumarizovať význam a pragmatickosť pedagogickej spoločnosti, je potrebné poznávať sa, k čomu má SPdS pri SAV vytvoriť priestor. Sekcia sociálnej pedagogiky realizovala rad výjazdových rokovaní, čo je možné realizovať aj pri rokovaniach výboru spoločnosti. Ministerstvu školstva je potrebné dať najavo význam a prínos vedeckých konferencií, ktoré môžu osloviť odborníkov na pracoviskách a aj cez prácu sekcií je možné realizovať evidenciu i aktivity jednotlivých členov.

Doc. J. Ivanovičová – Vyjadrila potrebu historického výskumu s nadväznosťou na Úniu Komenius, ktorej chýba prof. V.Žbirková. Je možné spolupracovať s Múzeom J. A. Komenského v Uherskom Brode a postupne oslovovať aj školy. Na margo currentových štúdií vyjadrila názor, že ich málokto číta a časopis Pedagogika.sk by mal pedagogickú obec aktivizovať, prezentovať pedagogiku ako vedu a viazať ju na prax, čím je možné školstvo posúvať dopredu.

Dr. P. Koršňáková – Uviedla, že časopis Pedagogika.sk je potrebný, lebo je nutné komunikovať, zvlášť v domácom jazyku. Komunikáciu v spoločnosti je možné realizovať cez www stránku a spoločnosť aj prezentovať. V súčasnosti už neexistuje polyhistorizmus a existujú špecializácie. V Amsterdame sa naučila, že spolková činnosť je potrebná a od spolkov musí vláda získavať podnety a rešpektovať ich. Treba rozvíjať pamäť, odbornosť a stabilitu, k čomu je potrebné odborné fórum.

Doc. I. Pirohová – Zdôraznila, že je potrebné skvalitniť www stránku spoločnosti a cez jej obsah sa spájať. Pre platenie členského je nutné poznať IBAN účtu Pedagogika.sk je potrebná a cez časopis sa môže rozvíjať spolupráca so zahraničím, najmä s ČPdS pri ČAV a nachádzať spoluprácu cez sekcie.

Dr. S. Dončevová – Je potrebné, v záujme financovania akcií spoločnosti i časopisu zvýšiť členské, lebo 10.- Eur je málo. Je potrebné realizovať jazykové korektúry i technickú redakciu časopisu Pedagogika.sk. Je možné požiadať aj o 2 % z daní, získavať darcovstvo. V SPdS pri SAV je potrebné smerovať k profesionalizácii a v tomto zmysle by mal byť aj tajomník výboru primerane honorovaný.

Dr. Ľ. Holkovič – Zdôraznil, že je potrebnérealizovať spoluprácu, pripravovať koordinovaný výskum v zmysle bývalého ŠPZV. V tomto zmysle je spolková činnosť dôležitá. Granty sú nešťastný systém a žiaľ, stráca sa aj slovenčina. Pri platení členského privítal generálny pardon pre všetkých, ktorí zaplatia členský príspevok za rok 2016 do konca marca 2016.

Prof. J. Danek – Konkretizoval, že tajomník výboru spoločnosti by mal byť honorovaný sumou 100.- Eur mesačne, členské by malo byť 20.- Eur pre pracujúcich členov a 10.- Eur pre nepracujúcich členov a doktorandov. Časopis Pedagogika.sk by mal byť vydávaný 4x ročne.

Dr. I. Marks – Do www stránky spoločnosti bola vnesená nová koncepcia, je vytvorený priestor pre príspevky členov. Financie je možné získavať cez 2 % dane a honorovaný tajomník spoločnosti by bol prínosom.

Prof. V. Kurincová – Konkurencia medzi pracoviskami robí tlaky a publikovanie v zahraničí znamená obmedzenie diskusie na domácej pôde, čím sa ľudia na pracoviskách stávajú konkurentami a zdôraznila potrebu lepšej spolupráce a vzájomné poznávanie je potrebné podporovať realizáciou celoslovenských konferencií.

Dr. V. Michalička – Žiaľ, v učebných plánoch v príprave učiteľov vypadli dejiny školstva a pedagogiky, čo by sa malo zmeniť. Vedenie evidencie členov i činnosti v spoločnosti je možné vylepšiť a zlepšením platenia členských príspevkov.

Doc. E. Lukáč – Je potrebné zvýšiť vplyv pedagogickej spoločnosti a vzťah k nej vyjadriť aj platením členských príspevkov. Grantové systémy VEGA a KEGA odborníkov rozdeľujú a je potrebné hľadať východiská.

Dr. S. Dončevová – Zdôraznila, že SPdS pri SAV má byť platformou pre spoluprácu s ministerstvom školstva a je nutné uvažovať, či vyjadriť podporu štrajku učiteľov.

Dr. Ľ. Holkovič – Konštatoval, že vedecké štúdie v domácich zborníkoch, aj riešiace aktuálne problémy, sú zaraďované do kategórie C.

Doc. Z. Bakošová – Ak má byť SPdS pri SAV partnerom ministerstva školstva musí mať námety i argumenty, je potrebné spolupracovať s odborníkmi i organizáciami v Českej republike, je potrebné zjednotiť názory na grantovú činnosť.

Dr. P. Koršňáková – Nápad pomôže a treba hľadať kontakty a spoluprácu s českou stranou, štúdie z konferencií môžu pomôcť začínajúcim výskumníkom.

Doc. I. Pirohová – cez angličtinu je možné a potrebné komunikovať so svetom a je potrebné hľadať ako pokračovať v domácich pomeroch.

Doc. J. Ivanovičová - je nutné rozvíjať stavovskú česť pedagógov a v tomto zmysle aktivizovať aj mladých pedagógov.

Doc. Z. Bakošová – Stavovská česť sa vytvára spoluprácou , a nie konkurenciou.

Prof. P. Ondrejkovič – V záujme rozvoja stavovskej cti je potrebná komora pedagógov, ktorá neexistuje.

**K bodu 6.** Voľba členov výboru spoločnosti a revízorov Valnému zhromaždeniu boli predstavené kandidátky a kandidáti na členov výboru spoločnosti a revízorov. Do voľby za členov výboru boli navrhnutí : prof. PhDr. Peter Ondrejkovič, DrSc., prof. PhDr. Viera Kurincová, CSc., doc. PhDr. Zlatica Bakošová, CSc., PhDr. Silvia Dončevová, PhD., PhDr. Paula Koršňáková, PhD., PhDr. Katarína Cimprichová- Gežová, PhD., Mgr. Martina Slezáková, PhD., Mgr. Igor Marks, PhD., PhDr. M. Zahatňanská, PhD., Za revízorov boli do volieb navrhnutí : doc. Ing. Ľudmila Velichová, PhD. a prof. PaedDr. Ján Danek, CSc. Na základe tajných volieb boli všetci navrhnutí členovia výboru i revízori zvolení.

**K bodu 7.** Rozličné. V rozličnom PhDr. S. Dončevová informovala o príprave vedeckej konferencie k téme Rodina, tolerancia inakosti a kvalita života detí, ktorá bude 18. marca 2016 v priestoroch Pedagogickej fakulte UK, Račianska 59, Bratislava.

**K bodu 8**. Návrh uznesení :

Valné zhromaždenie Slovenskej pedagogickej spoločnosti pri SAV schvaľuje :

1. Správu o činnosti Slovenskej pedagogickej spoločnosti pri SAV v rokoch 2014 – 2015 a jej ďalších úlohách.
2. Správu revíznej komisie o hospodárení spoločnosti v rokoch 2014 – 2015.
3. Ďalšie pokračovanie vydávania elektronického časopisu Pedagogika.sk 4x ročne.
4. Výbor spoločnosti v zložení : prof. PhDr. Peter Ondrejkovič, DrSc., prof. PhDr. Viera Kurincová, CSc., doc. PhDr. Zlatica Bakošová, CSc., PhDr. Silvia Dončevová, PhD., PhDr. Paula Koršňáková, PhD., PhDr. Katarína Cimprichová-Gežová, PhD., Mgr. Miroslava Slezáková, PhD., PhDr. Mária Zahatňanská, PhD., Mgr. Igor Marks, PhD.
5. Členov revíznej komisie v zložení : doc. Ing. Ľudmila Velichová, PhD.a prof. PaedDr. Ján Danek, CSc.
6. Úpravu členských príspevkov členov spoločnosti na 15.- Eur pre pracujúcich členov, 10.-Eur pre doktorandov a 5.-Eur pre nepracujúcich členov spoločnosti.
7. Honorovanie tajomníka výboru spoločnosti v sume 100,.-Eur mesačne, o platbe bude rozhodovať výbor spoločnosti.
8. Generálny pardon pre neplatiacich členov spoločnosti, ktorí zaplatia členský príspevok do 31. marca 2016.
9. Ukladá výboru spoločnosti analyzovať a riešiť podnety z rokovania valného zhromaždenia Slovenskej pedagogickej spoločnosti pri SAV.

**K bodu 9**. Záver. Po prijatí uznesení riadiaci rokovania J. Danek rokovanie ukončil s poďakovaním za aktívnu účasť a s vyjadrením presvedčenia o ďalšej úspešnej činnosti Slovenskej pedagogickej spoločnosti pri SAV.

V Trnave dňa 22. februára 2016

Zapísal : Ján Danek

 **Zápisnica**

z rokovania zvoleného výboru Slovenskej pedagogickej spoločnosti pri SAV konaného 11. februára 2016

Prítomní : prof. PhDr. Peter Ondrejkovič, DrSc., prof. PhDr. Viera Kurincová, CSc., doc. PhDr. Zlatica Bakošová, CSc., PhDr. Silvia Dončevová, PhD., PhDr. Paula Koršňáková, PhD., PhDr. Katarína Cimprichová – Gežová, PhD., Mgr. Miroslava Slezáková, PhD., PhDr. Mária Zahatňanská, PhD., Mgr. Igor Marks, PhD.

Program : 1. Voľba funkcionárov výboru spoločnosti

 2. Rozličné

 3. Záver

K bodu 1. Zvolení členovia výboru rokovali o voľbe predsedu výboru spoločnosti, podpredsedu výboru a tajomníka výboru. Na základe návrhov členov výboru boli hlasovaním zvolení nasledovní funkcionári :

doc. PhDr. Zlatica Bakošová, CSc. – predsedníčka výboru,

prof. PhDr. Peter Ondrejkovič, DrSc. – podpredseda výboru,

PhDr. Silvia Dončevová, PhD. – tajomníčka výboru.

K bodu 2. Rozličné. V rozličnom členky a členovia výboru prerokovali celkovú koncepciu vzájomnej spolupráce, kontaktov i kontaktov s členskou základňou, prípravu vedeckej konferencie k problematike rodiny a ďalšiu činnosť časopisu Pedagogika.sk.

K bodu 3. Záver. Rokovanie výboru spoločnosti ukončila jeho predsedníčka doc. PhDr. Zlatica Bakošová, CSc. s presvedčením úspešnej činnosti pedagogickej spoločnosti na Slovensku.

V Trnave dňa 22. februára 2016

Zapísal : Ján Danek